ព័ត៌មាន​អន្តរជាតិ​សង្ខេប - ១១ ​កក្កដា
នេះ​ជា​សេចក្តី​សង្ខេប​ព័ត៌មាន​អន្តរជាតិ​សំខាន់ៗ​ពី​វីអូអេ​ខ្មែរ ​ប្រចាំ​ថ្ងៃ​ច័ន្ទ​ទី១១​ខែ​កក្កដា​ឆ្នាំ​២០១១។
ប្រទេសកម្ពុជាបានបើកទ្វារទីផ្សារមូលប័ត្រដែលគេបានរង់ចាំយូរ នៅថ្ងៃច័ន្ទនេះ ទោះបីជាមិនទាន់មានក្រុមហ៊ុនណាមួយចុះឈ្មោះក្នុងបញ្ជីពាណិជ្ជកម្មក៏ដោយ។ អ្នកនាំពាក្យយោធាប៉ាគីស្ថានម្នាក់ថ្លែងថា សេចក្ដីសម្រេចចិត្ដរបស់ស.រ.អ. ដើម្បីព្យួរជំនួយថវិកាយោធា៨០០លានដុល្លារ ទៅឲ្យប្រទេសប៉ាគីស្ថាននោះ នឹងមិនធ្វើឲ្យប៉ះពាល់ដល់កិច្ចប្រតិបត្ដិការរបស់ខ្លួនទេ។ មន្ដ្រីនៅតំបន់ឦសានប្រទេសប៉ាគីស្ថាន និយាយថា ការផ្ទុះមួយនៅក្នុងការប្រមូលផ្ដុំនយោបាយ បានសម្លាប់មនុស្សយ៉ាងតិច៤ នាក់។ មន្ដ្រីរដ្ឋការនិយាយថា មានមនុស្សយ៉ាងតិច ១២ នាក់ទៀតបានរងរបួសនៅក្នុងការផ្ទុះគ្រាប់បែកនៅថ្ងៃច័ន្ទនៅក្នុងមណ្ឌលបាតក្រាម។ លោករដ្ឋមន្ដ្រីក្រសួងការពារប្រទេសសហរដ្ឋអាមេរិក Leon Panetta ថ្លែងថាសហរដ្ឋអាមេរិកមានចិត្ដព្រួយបារម្ភអំពីការណ៍ដែលអ៊ីរ៉ង់ផ្ដល់អាវុធទៅឲ្យជនសកម្មប្រយុទ្ធនៅក្នុងប្រទេសអ៊ីរាក់ នៅពេលដែលលោករៀបចំជួបប្រជុំជាមួយមេដឹកនាំអ៊ីរ៉ាក់អំពីអនាគតនៃកងកម្លាំងយោធា សហរដ្ឋអាមេរិកនៅក្នុងប្រទេសនោះ។ ក្រុមសកម្មជនសិទ្ធិមនុស្សនិងអ្នកស្រុកស៊ីរីនិយាយថា កងកម្លាំងយោធាស៊ីរី គាំទ្រដោយរថពាសដែក បានវាយសម្រុកចូលទៅក្នុងកណ្ដាលទីក្រុងហូម ដោយបានសម្លាប់មនុស្សយ៉ាងតិចម្នាក់ និង ធ្វើឲ្យរបួស២០នាក់។ ក្រុមមេបញ្ជាការថ្នាក់ខ្ពស់មកពីស.រ.អ.និងពីប្រទេសចិននិយាយថា គេបានបើកកិច្ចចរចាគ្នា ដ៏ស្មោះត្រង់នៅថ្ងៃច័ន្ទនេះអំពីជម្លោះដែនទឹកនៅតំបន់សមុទ្រចិនខាងត្បូងនិងរឿងជម្លោះដទៃ។ ប្រធានាធិបតីសហរដ្ឋអាមេរិក បារ៉ាក់ អូបាម៉ា បានអំពាវនាវឲ្យមានកិច្ចចរចាគ្នាបន្ថែមអំពីថវិកាចាយវាយនៅថ្ងៃច័ន្ទនេះ នៅឯសេតវិមានក្រោយពីខកខានមិនបានស្វែងរកកិច្ចព្រមព្រៀងជាមួយក្រុមសាធារណរដ្ឋ។ ៖ ប៉ូលិសឥណ្ឌូនេស៊ីនិយាយថា ខ្លួនបានស្កាត់ចាប់យកនាវាដឹកជនជាតិស្រីលង្កា៨៥នាក់ ដែលជាអ្នកស្វែងរកការជ្រកកោនក្នុងប្រទេសទីបី ដែលជិះក្នុងនាវាមួយគ្រឿងបើកបរទៅរកប្រទេសនូវែលសេឡង់។ ប្រធានាធិបតីនៃប្រទេសអ៊ូហ្គង់ដា លោក Yoweri Museveni បានអំពាវនាវឲ្យពង្រីកយុទ្ធនាការយោធាប្រឆាំងជីវពលប្រដាប់អាវុធនៅក្នុងប្រទេសសូម៉ាលីដោយថ្លែងថាប្រទេសនេះជាការគំរាមដល់សេដ្ឋកិច្ចរបស់ប្រទេសអាហ្វ្រិកខាងកើតនិងជាប្រទេសបញ្ជូនភេរវកម្មក្នុងតំបន់។